钦定古今图书集成/明伦汇编/闺媛典/第029卷 > 郑国夫人神道碑 前人
## 钦定古今图书集成/明伦汇编/闺媛典/第029卷 > 郑国夫人神道碑 前人

郑国夫人者，弘农杨氏之女，开元神武皇帝惠妃之
母也。曾祖讳谌，以礼乐习文，为越州司马。祖衍，以折
冲学武，为游击将军。父宏，以门才入仕，为雍县丞，而
早卒。初，则天之代，夫人言归武氏曰“恒安郡王”，生惠
妃及家令忠、太子仆信。开元十年三月，终于通化里。
其四月，卜宅于少陵原。哀子衔血号旻，仰诉怨报，德
之不待，托思齐以永慕。皇帝挹銮殿之内忧，怅鹤池
之外惨，扬淑声而金石刻，揭高行而天地感。国史司
文，命为郑志，若清明下济，岳渎上升，祥惠德门，庆育
邦媛，神授孝德之性，天启聪达之心。加以润泽《诗》《书》，
游玩图传。伯宗好直，预诫将亡；重耳羁游，先称必霸。
岂知汉廷章奏，假借仲长之才；《周官》礼仪，资禀宣文
之学。昌言嘉论，有如此者。螓首蛴领，修眉横波，既工
嚬叹，《易》为“容止。”肃恭而不跼，舒和而不倨。商周革命，
遇屯有怡怿之颜；桑藿儆如，在贵无骄矜之色。端容一貌，有如此者。纮𫄧祭服，翚翟朝衣，纂组入神，剪制
惊国。雕葫之饭，露葵之羹，五齐六清，三臡七醢，皆一
见而洞理，或不习而知。和女主中馈，有如此者。惠妃
载诞，皇子在者四人。骊泉多龙，丹穴多凤。克岐克嶷，
预见元凯之才；实覃实𬣙，早闻宵烛之艳。亦关阴德
之潜袭，胎教之密传乎。又名子以义，成家以礼，忠者
以令德为忠，信者以不欺为信。《传》云：“去食存信，信而
有征。”《经》云：“移孝为忠，孝则不匮。”周宗咸服，纪季独存。
至德深图，有如此者。辟司徒之妻，邑其合礼；南城侯
之妇，封其旧功。况夫人慎徽四德，四德咸举，经纶二
仪，二仪克从。匿武收继赵之勋，产姚承配夏之庆，吹
凯风于椒掖，外王母于梧宫，盛德大业，穷光极宠，启
国西郑，不亦宜乎？十数年间，二子荣立。每至四时令
节，六参嘉会，鱼轩照门，龟艾交室，为寿则珠贝山积，
侑币则锦绮霞舒。白玉满堂，聚姻亲而同有；黄金作
穴，散邻里而无馀。君子钦其市义，圣人嘉其宝俭。故
寝疾则饮食天厨，汤药御府，匪日伊夕，上宫骆驿于
闺庭；送终则威仪倾都，车骑曀日，自宫徂野，中使相
望于道路。哀荣之盛，书记罕闻。猗欤所谓小君之遗
美，圣善之高烈者也。如使后代考《南史》，议西陵，披简
牍而叹息，临山原而茫昧，旌贲之道，不期阙而。然则
外甥之碑，武檐之石，非明淑之垄，其何所设焉？辞成
进御，帝称曰“善。”顾谓“尚札，我其书之。”于是洒翰黄缣，
缕字青琬。云横波蹙，神变艳烂于山门；鹤倚鸾翔，生
气宛延于松路。礼尊事绝，恩荣迹远，斯又元德动天，
幽诚回日，“之奇致也。往昔未睹，名言莫逮。”铭曰：
“代有母德，厥氏扬兮。祖考为士，夫为王兮。圣后中叶，
㹅万方兮。天命未改，复归唐兮。贤淑启祊，继绝亡兮。
宗周虽灭，神女昌兮。建号西郑，荣旧乡兮。鱼轩翟茀，
盛宠光兮。二子双飞，华绶章兮。朱轮鱼轩，廷炜煌兮。
去此昭昭，即茫茫兮。何处诏葬，少陵阜兮。贵妃慈亲，
侯王舅兮。寒暑流易，山川久兮。古坟坡陁，老树朽兮。
寿宫灵域，百代守兮。颂石光华，千载后兮。”